Nog ŉ skietery op Fochville-plaasŉ Man is Dinsdag doodgeskiet en ŉ ander gewond op ŉ boer se plaas in Fochville waar twee huurders Maandag in die polisie se teenwoordigheid doodgeskiet is, het Beeld Woensdag berig. Dinsdag se skietery het in dieselfde omgewing plaasgevind waar Maandag se voorval gebeur het. Lt.Kol. Hennie Maass, die bevelvoerder van die Fochville-polisiestasie, het gesê die geweld wat op die boer se gronde plaasvind hou moontlik verband met onwettige mynwerkers wat oor grond baklei. Hy sê die polisie het verlede week 22 onwettige immigrante daar in hegtenis geneem en hulle gedeporteer. “Hulle baklei oor en weer en hier is baie geweld en misdaad, maar dit word nie aangemeld nie,” het Maass gesê. Bertus Moolman, die boer op wie se grond die geweld plaasvind, is Maandag in hegtenis geneem nadat hy glo twee huurders in die polisie se teenwoordigheid met ŉ haelgeweer doodgeskiet het. Lees meer hier. Moolman het vandag [Woensdag] in die Fochville-landdroshof verskyn. Die saak is tot Vrydag uitgestel wanneer Moolman na verwagting gaan aansoek doen vir borgtog. Hy bly tot dan in aanhouding. – SAPA